b'\n_START_ARTICLE_\nINTER RAO Lietuva\n_START_SECTION_\nIstorija\n_START_PARAGRAPH_\n\xe2\x80\x9eINTER RAO Lietuva\xe2\x80\x9c veikl\xc4\x85 Lietuvoje prad\xc4\x97jo 2002 m. kaip UAB \xe2\x80\x9eEnergijos realizacijos centras\xe2\x80\x9c. Po met\xc5\xb3 bendrovei buvo suteikta nepriklausomo tiek\xc4\x97jo licencija Lietuvoje  ir leidimas eksportuoti elektros energij\xc4\x85. Pirmosiomis eksporto \xc5\xa1alimis tapo Rusija ir Baltarusija, o netrukus \xc4\xafmonei buvo suteiktas ir leidimas importuoti elektros energij\xc4\x85 \xc4\xaf Lietuv\xc4\x85._NEWLINE_Rusijos energetikos koncerno \xe2\x80\x9eInter Rao UES\xe2\x80\x9c antrin\xc4\x97 \xc4\xafmon\xc4\x97 Suomijoje \xe2\x80\x9eRAO Nordic OY\xe2\x80\x9c 2005 m. \xc4\xafsigijo 18 proc. \xe2\x80\x9eINTER RAO Lietuva\xe2\x80\x9c akcij\xc5\xb3, o 2007 m. 82 proc. akcij\xc5\xb3 \xc4\xafsigijo UAB \xe2\x80\x9eScaent Baltic\xe2\x80\x9c. Dar po met\xc5\xb3 \xe2\x80\x9eRAO Nordic OY\xe2\x80\x9c padidino valdomo akcij\xc5\xb3 paketo dal\xc4\xaf iki 51 proc. \xe2\x80\x9eINTER RAO Lietuva\xe2\x80\x9c tapo antrine pagrindinio elektros energijos prekybos partnerio \xe2\x80\x9eInter Rao UES\xe2\x80\x9c \xc4\xafmone ir 2009 m. - \xc4\xafgaliot\xc4\x85ja \xe2\x80\x9eInter Rao UES\xe2\x80\x9c  prekybos atstove Baltijos \xc5\xa1alyse. Tais pa\xc4\x8diais metais bendrov\xc4\x97s pavadinimas i\xc5\xa1 UAB \xe2\x80\x9eEnergijos realizacijos centras\xe2\x80\x9c buvo pakeistas \xc4\xaf UAB \xe2\x80\x9eINTER RAO Lietuva\xe2\x80\x9c ir kit\xc5\xb3 met\xc5\xb3 prad\xc5\xbeioje  \xc4\xafsteigtos antrin\xc4\x97s \xc4\xafmon\xc4\x97s Latvijoje ir Estijoje: \xe2\x80\x9eINTER RAO Latvia\xe2\x80\x9c ir \xe2\x80\x9eINTER RAO Eesti\xe2\x80\x9c. _NEWLINE_2011 m. \xe2\x80\x9eINTER RAO Lietuva\xe2\x80\x9d \xc4\xafmoni\xc5\xb3 grup\xc4\x97 prad\xc4\x97jo prekiauti Skandinavijos elektros prekybos bir\xc5\xbeoje \xe2\x80\x9eNord Pool Spot\xe2\x80\x9c Estijos kain\xc5\xb3 zonoje ir \xc4\xafk\xc5\xabr\xc4\x97 antrin\xc4\x99 \xc4\xafmon\xc4\x99 UAB \xe2\x80\x9eIRL Wind\xe2\x80\x9c, kuri \xc4\xafsigijo vien\xc4\x85 did\xc5\xbeiausi\xc5\xb3 Baltijos \xc5\xa1alyse veikian\xc4\x8di\xc5\xb3 30 MW galios v\xc4\x97jo elektrini\xc5\xb3 park\xc5\xb3 vakarin\xc4\x97je Lietuvos dalyje, Kretingos rajone._NEWLINE_Tai pa\xc4\x8diais metais \xe2\x80\x9eINTER RAO Lietuva\xe2\x80\x9c tapo did\xc5\xbeiausia elektros bir\xc5\xbeos dalyve pagal apimtis Lietuvoje ir vir\xc5\xa1ijo milijardo lit\xc5\xb3 apyvart\xc4\x85, kuri met\xc5\xb3 pabaigoje siek\xc4\x97 1,24 mlrd. lit\xc5\xb3. Per metus bendrov\xc4\x97 pardav\xc4\x97 6,2 TWh elektros energijos. \xc4\xaemon\xc4\x97 pasira\xc5\xa1\xc4\x97 ilgalaik\xc4\x99 sutart\xc4\xaf su \xe2\x80\x9eInter Rao UES\xe2\x80\x9c, kuri suteik\xc4\x97 i\xc5\xa1skirtin\xc4\x99 teis\xc4\x99 \xe2\x80\x9eINTER RAO Lietuva\xe2\x80\x9d prekiauti statomos Kaliningrado atomin\xc4\x97s elektrin\xc4\x97s gaminama elektros energija._NEWLINE_2012 m. \xe2\x80\x9eINTER RAO Lietuva\xe2\x80\x9c pakeit\xc4\x97 teisin\xc4\xaf status\xc4\x85 ir tapo akcine bendrove bei \xc4\xafregistravo antrin\xc4\x99 \xc4\xafmon\xc4\x99 Lenkijoje \xe2\x80\x9eIRL Polska\xe2\x80\x9c._NEWLINE_2013 m. \xc4\xafmon\xc4\x97 reorganizavo dvi antrines \xc4\xafmones ir UAB \xe2\x80\x9eIRL Wind\xe2\x80\x9c buvo prijungta prie UAB \xe2\x80\x9eVydmantai wind park\xe2\x80\x9c.\n_START_SECTION_\nVeikla\n_START_PARAGRAPH_\nINTER RAO Lietuva vykdo elektros energijos import\xc4\x85 ir eksport\xc4\x85, u\xc5\xbesiima didmenine elektros energijos prekyba Baltijos \xc5\xa1alyse pagal sutartis ir elektros bir\xc5\xbeoje bei ma\xc5\xbemenine elektros energijos prekyba (daugiausiai juridiniams asmenims) Baltijos \xc5\xa1alyse. \xc4\xaemon\xc4\x97 taip pat teikia reguliavimo ir balansavimo paslaugas tiek\xc4\x97jams ir perdavimo sistemos operatoriams bei vykdo elektros energijos gamyb\xc4\x85 viename i\xc5\xa1 did\xc5\xbeiausi\xc5\xb3 v\xc4\x97jo j\xc4\x97gaini\xc5\xb3 parke Lietuvoje.\n_START_SECTION_\nPrekyba\n_START_PARAGRAPH_\n\xe2\x80\x9eINTER RAO Lietuva\xe2\x80\x9c yra vienas did\xc5\xbeiausi\xc5\xb3 elektros rinkos dalyvi\xc5\xb3 Lietuvoje ir kitose Baltijos \xc5\xa1alyse. Bendrov\xc4\x97 aktyviai veikia didmenin\xc4\x97je elektros energijos prekybos rinkoje: prekiauja vienoje did\xc5\xbeiausi\xc5\xb3 Europoje Skandinavijos elektros prekybos bir\xc5\xbeoje \xe2\x80\x9eNord Pool Spot\xe2\x80\x9c ir pagal dvi\xc5\xa1ales sutartis tiekia elektros energij\xc4\x85 did\xc5\xbeiausiems vartotojams Baltijos \xc5\xa1alyse._NEWLINE_Didmenin\xc4\x99 prekyb\xc4\x85 elektros energija \xe2\x80\x9eINTER RAO Lietuva\xe2\x80\x9c kartu su antrin\xc4\x97mis \xc4\xafmon\xc4\x97mis \xe2\x80\x9eINTER RAO Latvia\xe2\x80\x9c ir \xe2\x80\x9eINTER RAO Eesti\xe2\x80\x9c vykdo visose trijose Baltijos \xc5\xa1alyse, priklausomai nuo tuo metu esan\xc4\x8di\xc5\xb3 rinkos s\xc4\x85lyg\xc5\xb3._NEWLINE_\xe2\x80\x9eINTER RAO Lietuva\xe2\x80\x9c aktyviai veikia ir ma\xc5\xbemenin\xc4\x97je prekybos elektros energija rinkoje \xe2\x80\x93 bendrov\xc4\x97 yra viena did\xc5\xbeiausi\xc5\xb3 nepriklausom\xc5\xb3 elektros energijos tiek\xc4\x97j\xc5\xb3 Lietuvoje ir ple\xc4\x8dia veikl\xc4\x85 Latvijoje bei Estijoje. \xc4\xaemonei vienai pirm\xc5\xb3j\xc5\xb3 Lietuvoje buvo i\xc5\xa1duota nepriklausomo tiek\xc4\x97jo licencija (Valstybin\xc4\x97s kain\xc5\xb3 ir energetikos kontrol\xc4\x97s komisija (nuo 2019 m. liepos 1 d. - Valstybin\xc4\x97 energetikos reguliavimo taryba) licencij\xc4\x85 suteik\xc4\x97 2003 m. kovo 22 d.). Grup\xc4\x97s antrinei \xc4\xafmonei Latvijoje \xe2\x80\x9eINTER RAO Latvia\xe2\x80\x9c 2010 m. kovo 1 d. buvo suteikta prekybos licencija. Veiklai Estijoje special\xc5\xabs leidimai n\xc4\x97ra reikalingi._NEWLINE_Kompanija aktyviai bendradarbiauja su partneriais Baltijos ir \xc5\xa0iaur\xc4\x97s \xc5\xa1alyse, Rusijoje, Baltarusijoje ir Lenkijoje.'